相和歌辭 江南曲
作者：溫庭筠
朝代：唐

paragraphs: 妾家白蘋浦，日上芙蓉檝。
軋軋搖槳聲，移舟入茭葉。
溪長茭葉深，作底難相尋。
避郎郎不見，鸂鶒自浮沈。
拾萍萍無根，采蓮蓮有子。
不作浮萍生，寧作藕花死。
岸傍騎馬郎，烏帽紫游韁。
含愁復含笑，回首問橫塘。
妾住金陵步，門前朱雀航。
流蘇持作帳，芙蓉持作梁。
出入金犢幰，兄弟侍中郎。
前年學歌舞，定得郎相許。
連娟眉繞山，依約腰如杵。
鳳管悲若咽，鸞弦嬌欲語。
扇薄露紅鈆，羅輕壓金縷。
明月西南樓，珠簾玳瑁鉤。
橫波巧能笑，彎蛾不識愁。
花開子留樹，草長根依土。
早聞金溝遠，底事歸郎許。
不學楊白花，朝朝淚如雨。